Jizzaxda avtomobil poygalari bo‘yicha O‘zbekiston chempionati finali bo‘lib o‘tdi

14—15-dekabr kunlari Jizzax viloyatidagi Navro‘zbuloq trassasida avtomobil poygalari bo‘yicha O‘zbekiston chempionatining final bosqichi bo‘lib o‘tdi. Bu haqda “Gazeta” nashri xabar bermoqda.

Poyga natijalariga ko‘ra, umumjamoa hisobida Toshkent vakillari birinchi, jizzaxliklar ikkinchi va samarqandlik poygachilar uchinchi o‘rinlarni egalladi.

Baggi poygasida musobaqa mezbonlaridan G‘ayrat Odilov marraga birinchi bo‘lib keldi. Ikkinchilik Jizzax vakili Asqar Hasanovga nasib etdi. Toshkentlik Ilhom Azimov esa uchinchilikni qo‘lga kiritdi.

“A-7” klassi bo‘yicha toshkentlik Farhod Daminov (1-o‘rin), jizzaxlik Sarvar Tojiqulov (2-o‘rin) va yana poytaxtlik Zafar Zokirov (3-o‘rin) g‘olib bo‘lishdi.

“Neksiya” avtomobillarida o‘tgan poyga bo‘yicha Toshkent (Anton Tumanov), Jizzax (Behzod Odilov) va Samarqand (Ilhom Obidjonov) vakillari shohsupaning 1—3-o‘rinlarini egalladi.

Shuningdek, poytaxtlik Rostislav Belyakov, jizzaxlik Furqat Ahrorqulov va yana bir toshkentlik vakil Farhod Daminov “A-8” klassida eng yaxshilar qatoridan joy oldi.
Foto © gazeta.uz